Document ID: 32002R0839

Κανονισμός (ΕΚ) αριθ. 839/2002 της Επιτροπής
της 21ης Μαΐου 2002
για την τροποποίηση του κανονισμού (ΕΚ) αριθ. 2090/98 σχετικά με το κοινοτικό μητρώο αλιευτικών σκαφών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια(1), όπως τροποποιήθηκε τελευταία από τον κανονισμό (ΕΚ) αριθ. 1181/98(2), και ιδίως το άρθρο 13,
Εκτιμώντας τα ακόλουθα:
(1) Για τους σκοπούς της εφαρμογής της κοινής αλιευτικής πολιτικής, πρέπει να τηρείται μία βάση δεδομένων αναφοράς σχετικά με τα χαρακτηριστικά των σκαφών του αλιευτικού στόλου της Κοινότητας, η οποία θα αποτελεί το κοινοτικό μητρώο αλιευτικών σκαφών που προβλέπεται στον κανονισμό (ΕΚ) αριθ. 2090/98 της Επιτροπής(3).
(2) Τα κράτη μέλη πρέπει να μεριμνούν για τον έλεγχο της ποιότητας των δεδομένων που διαβιβάζονται στην Επιτροπή για την τροφοδότηση της βάσης αυτής δεδομένων.
(3) Πρέπει να καταχωρούνται στη βάση δεδομένων πληροφορίες σχετικά με τις άδειες αλιείας που εκδίδονται σύμφωνα με τον κανονισμό (ΕΚ) αριθ. 3690/93 του Συμβουλίου, της 20ής Δεκεμβρίου 1993, για τη θέσπιση κοινοτικού καθεστώτος που θα καθορίζει τις ελάχιστες πληροφορίες που πρέπει να περιλαμβάνονται στις άδειες αλιείας(4).
(4) Η βάση δεδομένων πρέπει να περιέχει τις πληροφορίες που απαιτούνται στο πλαίσιο των διμερών αλιευτικών συμφωνιών μεταξύ της Κοινότητας και τρίτων χωρών.
(5) Επιπλέον, πρέπει να καταχωρούνται συμπληρωματικές πληροφορίες στη βάση δεδομένων με στόχο την τήρηση των διεθνών υποχρεώσεων της Κοινότητας στον τομέα της ανταλλαγής δεδομένων που προορίζονται για τον Οργανισμό Τροφίμων και Γεωργίας των Ηνωμένων Εθνών (FAO), σύμφωνα με την απόφαση 96/428/ΕΚ του Συμβουλίου, της 25ης Ιουνίου 1996, για την εκ μέρους της Κοινότητας αποδοχή της συμφωνίας για την προώθηση της τήρησης των διεθνών μέτρων διατήρησης και διαχείρισης από τα αλιευτικά σκάφ0η στην ανοικτή θάλασσα(5).
(6) Κατά συνέπεια, πρέπει να τροποποιηθεί ο κανονισμός (ΕΚ) αριθ. 2090/98.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της αλιείας και της υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2090/98 τροποποιείται ως εξής:
1. Προστίθεται το ακόλουθο άρθρο 3α: "Άρθρο 3α
Οι πληροφορίες που προστίθενται στο παράρτημα Ι από τον κανονισμό (ΕΚ) αριθ. 839/2002 κοινοποιούνται στην Επιτροπή το αργότερο στις 31 Δεκεμβρίου 2002 για τα σκάφη που διαθέτουν άδεια αλιείας και των οποίων το ολικό μήκος είναι ίσο ή μεγαλύτερο από 15 μέτρα ή των οποίων το μήκος μεταξύ των καθέτων είναι ίσο ή μεγαλύτερο από 12 μέτρα.
Για τα σκάφη που διαθέτουν άδεια αλιείας και των οποίων το ολικό μήκος είναι κατώτερο από 15 μέτρα ή των οποίων το μήκος μεταξύ των καθέτων είναι κατώτερο από 12 μέτρα, οι πληροφορίες αυτές κοινοποιούνται στην Επιτροπή το αργότερο στις 31 Δεκεμβρίου 2003."
2. Το άρθρο 5 αντικαθίσταται από το ακόλουθο κείμενο: "Άρθρο 5
Η Επιτροπή καταχωρεί τις πληροφορίες σχετικά με τα αλιευτικά σκάφη, οι οποίες κοινοποιούνται από τα κράτη μέλη δυνάμει του παρόντος κανονισμού, στη βάση δεδομένων που αποτελεί το μητρώο αλιευτικίν σκαφών, υπό την επιφύλαξη της συμμόρφωσης τους σε σχέση με τα παραρτήματα του παρόντος κανονισμού.
Τα κράτη μέλη έχουν πρόσβαση στα δεδομένα του μητρώου όσον αφορά το σύνολο τους."
3. Προστίθεται το ακόλουθο άρθρο 5α: "Άρθρο 5α
Ένα σκάφος ταυτοποιείται κατ' αποκλειστικό τρόπο με τον εσωτερικό αριθμό του που αναφέρεται στο παράρτημα I.
Ο αριθμός αυτός χορηγείται οριστικά κατά την πρώτη εγγραφή του σκάφους σε εθνικό νηολόγιο. Δεν μπορεί πλέον να τροποποιηθεί ούτε να χορηγηθεί κατόπιν εκ νέου, έστω και αν το σκάφος μεταφερθεί από ή προς ένα άλλο κράτος μέλος, διαλυθεί, αποσυρθεί από την άσκηση αλιευτικών δραστηριοτήτων ή χρησιμοποιηθεί σε δραστηριότητες εκτός της αλιείας."
4. Τα παραρτήματα Ι έως V τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαΐου 2002.

Labels: 12
19
6